'Badan sakit cuci lumpur!'
Baling: "Balik dari PPS (Pusat Pemindahan Sementara), saya cuci rumah bila tengok cuaca agak cerah tapi malang selepas bersih di ruang tamu tiba-tiba hujan. Tak sempat nak kering terpaksa berpindah semula ke PPS petang semalam (kelmarin)," kata Nuridah Setu, 48, dari Kampung Batu 8, Mukim Siong, dekat sini.Nuridah berkata, kediamannya sekali lagi dilanda banjir malam kelmarin menyebabkan dia sekeluarga berpindah semula ke PPS Sekolah Kebangsaan (SK) Tanjung Pari.Menurutnya, banjir kali ini paling buruk hanya selang sehari berlaku banjir dengan lumpur penuh di dalam serta becak keliling kawasan rumah."Saya tak daya lagi kalau sering dilanda banjir sehingga badan sakit dan demam. Baru cuci sekejap banjir melanda lagi," katanya.Nuridah dan suaminya, Mohd Zaimi Md Zaki, 47, berkata malam kelmarin air naik lebih tinggi berserta selut dan menyukarkan untuk membersihnya."Air naik sehingga satu meter dan banyak barangan tidak sempat untuk diselamatkan kerana terlalu letih," katanya.Seorang lagi mangsa banjir, Zaliza Salleh, 39, dari Kampung Pantai Lubuk Pedati, berkata air naik jam 5 pagi menyebabkan dia berpindah ke PPS Kompleks Rakan Muda, Batu 42 tengah hari kelmarin.Katanya, dia pertama kali berpindah ke PPS kerana sebelum ini air masuk ke rumah tidak seteruk kelmarin kerana air mencecah hampir satu meter."Kami keluar cepat-cepat takut terperangkap kerana arus Sungai Ketil semakin deras."Banyak barangan dan perabot tidak sempat di selamatkan kerana tidak menyangka banjir berlaku dengan teruk kali ini."Biasanya air naik paras lantai sahaja tetapi kali ini paling teruk pernah saya alami," katanya.Sementara itu, Pegawai Pertahanan Awam Daerah Baling, Leftenan (PA) Mohd Faizol Ab Aziz berkata seramai 867 mangsa banjir daripada 309 keluarga masih berada di sembilan PPS setakat tengah hari semalam.Katanya, hujan lebat berterusan selama empat jam malam kelmarin menyebabkan pertambahan mangsa yang berpindah ke PPS "Hujan lebat selama empat jam sejak jam 7 malam menyebabkan air Sungai Ketil terus melimpah ke penempatan penduduk."Kebanyakan mangsa yang dipindahkan tinggal berdekatan tebing sungai," katanya.Beliau berkata, semua mangsa berpindah ke PPS Sekolah Kebangsaan (SK) Tanjung Pari, SK Siong, SK Seri Bayu, Maktab Mahmud Bongor, Surau Kampung Lahar, Dewan Tun Abdul Razak Baling (lama), Dewan Tun Abdul Razak (baru), Kompleks Rakan Muda, Batu 42 dan Sekolah Jenis Kebangsaan Cina (SJKC) Seng York.